ΕΡΤ2

1966-1982

Στις 20 Ιουνίου 1966 πραγματοποιείται η μετάδοση της ΤΕΔ από τα Τουρκοβούνια, καλύπτοντας όλο το Λεκανοπέδιο Αττικής και την Αίγινα.
Η Χούντα των Συνταγματαρχών διατήρησε αμετάβλητους τους τότε πειραματικούς τηλεοπτικούς σταθμούς (παρότι δεν μετέδωσαν πρόγραμμα τις πρώτες ημέρες του πραξικοπήματος) γιατί εξυπηρετούσαν τα σχέδιά της. Έδωσε μάλιστα προπαγανδιστικό ρόλο στα κανάλια σε ό,τι αφορά τον ενημερωτικό τομέα με την συνεχή προβολή του καθεστώτος και τα χρησιμοποίησε σαν μέσο για να προωθήσει την ιδεολογία της.
Τα δημόσια δίκτυα, αφού περάσαν το στάδιο του πειραματισμού, ακολουθούσαν από το 1968-1969, όταν άρχισαν να εκπέμπουν πλήρες πρόγραμμα, την τυπική στη Δύση δομή με ψυχαγωγία και ενημέρωση. Οι εκπομπές διαρκούσαν 6-8 ώρες την ημέρα, το μεσημέρι και, μετά από ένα απογευματινό διάλειμμα, το βράδυ.
Σταδιακά το πρόγραμμα και στα δύο κανάλια, αλλά πολύ περισσότερο στην ΤΕΔ, που το 1968 μετατράπηκε σε ΥΕΝΕΔ και είχε την εύνοια του καθεστώτος σαν στρατιωτικό τηλεοπτικό κανάλι, εμπλουτίστηκε με ζωντανές ενημερωτικές, προπαγανδιστικές εκπομπές, αθλητικές μεταδόσεις, τοκ σόου (όπως το «Αλάτι και Πιπέρι» με τον Φρέντυ Γερμανό) θέατρο, μουσική και παιχνίδια. Τα δελτία ειδήσεων είχαν ωστόσο πολύ λόγο και σχετικά λίγη εικόνα. Η νεοσύστατη ΥΕΝΕΔ μεταφέρεται στις νέες εγκαταστάσεις, στη Μεσογείων 136 και εγκαθιστά τηλεοπτικό πομπό ισχύος 30 KW στον Υμηττό.
Στις 2 Απριλίου 1970 μεταδόθηκε από την ΥΕΝΕΔ το πρώτο ελληνικό σίριαλ, «Το σπίτι με τον φοίνικα», σε σενάριο της Κικής Σεγδίτσα και ένα μήνα μετά (2 Μαΐου) ακολουθεί το σίριαλ Ο κύριος συνήγορος του Κώστα Πρετεντέρη, ενώ γρήγορα εμφανίστηκαν δεκάδες, άλλα με αρκετή απήχηση στο κοινό, το οποίο μεγάλωνε συνεχώς, χάρη στις αθλητικές μεταδόσεις (π.χ. το Μουντιάλ του 1970) και στις ενέργειες της χούντας να διανέμει στην επαρχία τηλεοράσεις.

1982-1988

Η νίκη του ΠΑΣΟΚ στις εκλογές του 1981 συνοδεύτηκε από προσδοκίες για μεγάλες αλλαγές στην τηλεόραση που τελικά δεν υλοποιήθηκαν. Αντίθετα, η περίοδος που ακολούθησε χαρακτηρίστηκε από παρεμβατικότητα και λαϊκισμό. Ένα σχεδόν χρόνο μετά (1η Οκτωβρίου 1982), με διάταξη σε άσχετο μάλιστα νομοσχέδιο, η Κυβέρνηση Παπανδρέου, στα πλαίσια της σταθεροποίησης του ελληνικού κράτους, μετέφερε την ήδη αποστρατικοποιημένη ΥΕΝΕΔ υπό πολιτικό έλεγχο (ένα στρατιωτικό κανάλι φαινόταν περίεργη κατάσταση σε μια χώρα της ΕΟΚ, στην οποία μόλις είχε ενταχθεί η Ελλάδα) στο νέο εταιρικό σχήμα της ΕΡΤ2, η οποία μαζί με την νεοϊδρυθείσα ΕΡΤ1 είχαν το αποκλειστικό δικαίωμα πανελλήνιας εκπομπής ραδιοτηλεοπτικού σήματος με πρότερο σκοπό την ενημέρωση, την επιμόρφωση και την ψυχαγωγία του ελληνικού λαού. Ο νέος οργανισμός, όπως και ο προκάτοχός του, αρχικά χρηματοδοτούνταν αποκλειστικά από διαφημίσεις.
Η ΕΡΤ2 την περίοδο εκείνη μετέδωσε πολύ δημοφιλή σίριαλ τη δεκαετία του 1980 (Ο Ανδροκλής και τα λιοντάρια του, Ορκιστείτε παρακαλώ, Μαντάμ Σουσού κ.λπ.) ενώ διέθετε και πλούσιο παιδικό πρόγραμμα. Λόγω των πολλών υπαλλήλων των δυο φορέων και της ανεπαρκής στέγασης του φορέα, η κυβέρνηση στις 11 Αυγούστου 1987 συγχώνευσε τους δύο φορείς σε έναν ενιαίο, την ΕΡΤ, με δύο τηλεοπτικά κανάλια: την ΕΤ1 και την ΕΤ2. Ωστόσο, η μετονομασία από ΕΡΤ2 σε ΕΤ2 συντελέστηκε δύο μήνες μετά (24 Οκτωβρίου). Ένα χρόνο αργότερα (στις 1 Σεπτεμβρίου 1988) προστέθηκε και η ΕΤ3 με 90λεπτο δοκιμαστικό πρόγραμμα.

1988-2015

Τα ποσοστά θεαματικότητας της περιορίστηκαν σε μονοψήφια νούμερα μετά την είσοδο της ιδιωτικής τηλεόρασης στα τέλη του 1989. Αυτό οδήγησε την ΕΡΤ στην ολοκληρωτική αναμόρφωση του καναλιού, από ψυχαγωγικό σε κυρίως ενημερωτικό.
Στις 20 Οκτωβρίου 1997 στο πλαίσιο της αναμόρφωσης του τηλεοπτικού προγράμματος της ΕΡΤ, το κανάλι μετονομάστηκε σε ΝΕΤ, ονομασία που διατήρησε μέχρι τις 11 Ιουνίου του 2013, όταν και έκλεισε μαζί με την υπόλοιπη ΕΡΤ, με απόφαση της κυβέρνησης Σαμαρά. Τα ποσοστά θεαματικότητας του καναλιού, είχαν αυξηθεί αρκετά τα τελευταία χρόνια, ιδιαίτερα μετά το συμβόλαιο της ΕΡΤ με την Disney που της εξασφάλισε κινούμενα σχέδια και σειρές του Disney Channel και του Disney Junior και ταινίες της Walt Disney Pictures και της Touchstone Pictures, χάρη στις οποίες αναβαθμίστηκε το παιδικό πρόγραμμα του καναλιού από το 2004, ενώ η ΝΕΤ εξασφάλισε τηλεοπτικές σειρές που έχουν μεγάλη απήχηση στις ΗΠΑ, όπως Οι Αγνοούμενοι, Νοικοκυρές Σε Απόγνωση και CSI: Νέα Υόρκη.
Οι εργαζόμενοι συνέχισαν τη λειτουργία του για σχεδόν πέντε μήνες (μέχρι την Παρασκευή 7 Νοεμβρίου), όταν και εκδιώχθηκαν από το Ραδιομέγαρο μετά από αστυνομική επέμβαση. Κατά την περίοδο του κλεισίματος της ΕΡΤ, τις συχνότητες της τότε ΕΡΤ χρησιμοποιούσε ο διάδοχος φορέας της, ονόματι ΝΕΡΙΤ για να εκπέμπει τα δικά της κρατικά κανάλια, με πρώτο αρχικά το ΝΕΡΙΤ Sports το οποίο αντικαταστάθηκε από το ΝΕΡΙΤ Plus.

2015-σήμερα

Μετά την επαναλειτουργία της ΕΡΤ στις 11 Ιουνίου 2015, το κανάλι μετονομάστηκε πάλι σε ΕΡΤ2 η οποία μεταδίδει πλέον δελτία ειδήσεων, πολιτιστικά ένθετα, ντοκιμαντέρ, ψυχαγωγικές εκπομπές, παιδικά προγράμματα, συναυλίες, ξένες σειρές, εκκλησιαστικές εκπομπές, αθλητικά γεγονότα και εκπομπές από το αρχείο της ΕΡΤ. Η πρώην ΝΕΤ είχε κυρίως ενημερωτικό χαρακτήρα μεταδίδοντας ως επί το πλείστον δελτία ειδήσεων και ενημερωτικές εκπομπές, με την ψυχαγωγία να αποτελεί μικρότερο ποσοστό του προγράμματός της.

Πρόγραμμα

Το πρόγραμμα επικεντρώνεται κυρίως στην ψυχαγωγία, στον πολιτισμό, στον αθλητισμό και στο παιδικό πρόγραμμα, το οποίο έχει σκοπό την εκπαίδευση και ενημέρωση των παιδιών σε ζητήματα που αφορούν στις τέχνες, τη φύση, το περιβάλλον και την λογοτεχνία. Επιπλέον μεταδίδει και ντοκιμαντέρ, παλιές ελληνικές σειρές, ελληνικές και ξένες ταινίες καθώς και εκπομπές από το Αρχείο της ΕΡΤ. Μία κοινωνική σειρά είναι το «Raccontami – Θυμάμαι» παραγωγής της Rai, ενώ μία ψυχαγωγική είναι το «Στην Υγειά μας» με τον Σπύρο Παπαδόπουλο. Μεταδίδει μεγάλα αθλητικά γεγονότα όπως το Παγκόσμιο Κύπελλο Καλαθοσφαίρισης Νέων Ανδρών και το Παγκόσμιο πρωτάθλημα υγρού στίβου.
Η ΕΡΤ2 για δύο χρόνια ήταν το μοναδικό κανάλι του φορέα, που δεν είχε ενημερωτικό πρόγραμμα, εκτός από συνέδρια κομμάτων και ομιλίες βουλευτών, είτε στα στούντιο της είτε αλλού, κάτι που το συνεχίζει έως σήμερα. Ωστόσο στις 20 Νοεμβρίου 2017 άρχισε να προβάλλει δελτίο ειδήσεων στις 23:00 με παρουσιαστή τον Γιάννη Δάρρα (τις καθημερινές) και την Ελένη Χρονά (τα Σαββατοκύριακα). Επίσης έχει μεταδώσει κατά καιρούς μεγάλα αθλητικά γεγονότα, όπως τους Θερινούς Ολυμπιακούς Αγώνες του 2016, τους Χειμερινούς Ολυμπιακούς Αγώνες του 2018, το Diamond League της IAAF, τη Φόρμουλα 1, το MotoGP, το Red Bull Art of Motion, το Euro του 2016, το FIFA World Cup 2018 και άλλα πρωταθλήματα, πανελλαδικού, βαλκανικού, ευρωπαϊκού και παγκοσμίου βεληνεκούς, ενώ συνεχίζει την προβολή αθλητικών γεγονότων όπως τα προκριματικά του Παγκοσμίου Κυπέλλου Καλαθοσφαίρισης. Επίσης, μεταδίδει εκπομπές και ταινίες από το Αρχείο της ΕΡΤ.